15 Se batho ba ka se dirang fela ke go leka go etsa tsela eo e e molemo ya go fetofetoga le maemo. Le fa go ntse jalo, gantsi batho le mekgatlho ya bone ba gagamatsa letsogo thata go na le go fetofetoga le maemo, mme mo boemong jwa go ineela ga ba na tekatekano. Ka sekai: Sekepe sa dithoto kana terena ya dithoto di ka boitshega ka bogolo le ka maatla. Mme gone a nngwe ya tsone e ka kgona go tsibogela maemo a a tlhagang ka tshoganyetso? Fa sengwe se ka wela mo seporong fa pele ga terena ya dithoto, e ka se ka ya kgona go retologela go sele. Ga go motlhofo gore e eme ka tshoganyetso. Go ka tsaya terena e e boima ya dithoto sekgala sa mo e batlileng e le kilometara gore e eme fa e sena go gatwa mariki! Sekepe se segolo sa dithoto le sone se ka elela kwa pele ka sekgala sa dikilometara tse robedi morago ga gore se tingwe dienjene. Tota le fa dienjene tsa sone di fetolwa gore se tsamaye ka sa morago se tla nna se ya kwa pele ka sekgala sa dikilometara di ka nna tharo! Go ntse fela jalo le ka mekgatlho ya batho e e ratang go gagamatsa dilo le go se nne tekatekano. Ka ntlha ya boikgogomoso, gantsi batho ba gana go fetofetoga le maemo fa go tlhokega gore ba dire jalo. Go gagamatsa dilo jalo go dirile gore makgotla mangwe a kgwebo le dipuso dingwe di phutlhame. (Diane 16:18) A bo re itumela jang ruri go bo Jehofa le phuthego ya gagwe ba sa nna jalo le e seng!